In nomine Domini et Salvatoris nostri Jesu Christi, Jonas divina providente clementia Augustudunensis ecclesiæ episcopus. Notum sit omnibus fidelibus sanctæ Dei Ecclesiæ et præcipue successoribus nostris, quia venerabilis vir atque religiosus Tanchradus nomine, accepta a nobis licentia, oratorium de propriis sumtibus construxit simul cum sua conjuge christianissima femina quæ vocatur Rictrudis, in pago Augustudunense in villa quæ vocatur Lanoscla quam ipse de densitate silvarum ad agriculturam et habitationem hominum exercendo et excolendo perducere studuit, deprecatique sunt simul nostram pastoralem sollicitudinem quatinus idem oratorium eorum opere constructum ad debitas omnipotenti laudes persolvendas ex more consecraremus. Quorum devotionem animadvertentes, etiam dotem ejusdem basilicæ secundum consuetudinem requirere procuravimus, et ipsi prout ratio dictabat, studiosissime adimplere studuerunt, ea videlicet ibidem ad hoc opus deputantes quæ subtus adnexa demonstrant. Sed quia contigit prius illos ab hac luce migrare quam otii nobis fuisset et congruentia loci et temporis nobis ambobus dictaret, ut illorum laudabile desiderium in consecratione ejusdem basilicæ ad effectum perducere potuissemus, ne eorum opus et studium frustatum esse videretur, mox ut occupatum fuit quod illis viventibus promisimus, hoc post illorum obitum adimplere curavimus, exhortando et commonendo filios eorum, ut vestigia parentum sequentes eorumque bonam voluntatem imitantes in sanctæ religionis studio et christianitatis opere vigilantissime excrescant, et semper quæ placita sunt Deo, adjuvante se divina illius gratia, agere satagant. Illis ergo pro posse et sapere cum Dei omnipotentis adjutorio hoc totum servare se velle pollicentibus, prædictum oratorium ad persolvendum ibidem divinum jugiter officium IV idus aprilis in honore Dei omnipotentis et veneratione sancti Cyrici egregii martyris solemni officio dedicavimus. Ego itaque in Dei nomine Achardus pro amore omnipotentis Dei et æterna memoria supranominati genitoris atque genitricis meæ, necnon etiam pro remedio animarum eorum atque pro absolutione delictorum meorum secundum paternam ordinationem et maternam dispositionem dono prædictæ casæ Dei sancti Cyrici martyris incliti, cum consensu carissimi germani mei Achemundi, de rebus proprietatis meæ, quæ mihi hæreditario jure de paterno dato atque materno advenerunt, id est casalem unum in quo idem oratorium sancti Cyrici patris nostri opere constructum esse videtur, cum adhærenti sylva, qui habet terminationes in uno latere mansum indominicatum ejusdem donatoris et viam publicam: in una fronte terram Grimaldi et guttam mortuam: in altero latere, terram ipsius donatoris quam vocant exartum Helico: in quarto, terram Grumal. Dono etiam in loco qui appellatur Biat terram arabilem ad modios XII, quæ habet terminationes in uno latere, silvam ejusdem donatoris; in altero latere, terram sanctæ Mariæ; in tertio latere, rivum decurrentem; in quarto vero latere, terram ipsius Achardi infra istas terminationes totum et ad integrum. Dono etiam in Marvanto pratum unum ad carra XX, quod habet in duabus partibus viam, et in aliis duabus partibus terram Grimaldi. Dono etiam in Alciato villa vineam unam ad modios XX, quæ habet in duobus lateribus viam; in tertio latere, vineam Ragentei; in quarta vero fronte, terram ipsius donatoris infra istas terminationes totum et ad integrum. Dono etiam in supradicta villa Lanoscla mansum vestitum unum cum omni super posito et terris et pratis ad ipsum aspicientibus et cum mancipiis supra commanentibus quorum hæc sunt nomina superius denominata de meo jure et potestate in illius casæ Dei et rectorum ejus dono atque transfundo perpetualiter cum potestate ad faciendum ex hiis omnibus quicquid juste et rationabiliter judicaverint, et ut omni tempore ab infestatione hæredum sit quieta, libere eandem basilicam cum omnibus rebus ad se pertinentibus jure ecclesiæ sancti Nazarii contradimus, perpetualiter deservituram mancipamus, ea conditione et firmitate ut annis singulis persolvatur inde a me vel ab hæredibus meis in festivitate sancti Nazarii de cera libram I. Si quis vero, quod futurum esse non credo, si ego ipse aut ullus de hæredibus meis vel quælibet opposita persona contra hanc donationem vel dotationem a me plenissima voluntate factam aliquid dicere, vel calumniare voluerit, sua repetitio nullum obtineat effectum; sed insuper qui litem intulerit auri, uncias VI coactus exsolvat et præsens hæc donatio firma et stabilis permaneat cum stipulatione subnixa. Actum supradicta villa publice. Signum Achardi qui hanc donationem fieri et firmari rogavit. Signum Adchamundi fratris ejus qui consensit. S. Arnulfi. S. Ragentei. S. Volberti. S. item Ragentei. S. Hildemodi. S. Fulcherici. S. Adelongi. S. Aglivi. S. Bermundi. S. Warlanni. Arnulfus clericus scripsit et subscripsit. Data in mense aprilis die quo supra, anno XXV regnante domino Karolo rege in Dei nomine feliciter.